Illum fil-Jum Dinji u Ewropew kontra l-Piena tal-Mewt, l-Unjoni Ewropea u l-Kunsill tal-Ewropa jtennu l-oppożizzjoni tagħhom għall-użu tal-piena kapitali fiċ-ċirkostanzi kollha u jappellaw għall-abolizzjoni universali tal-piena tal-mewt. Nilqgħu t-tnaqqis kontinwu fl-użu tal-piena tal-mewt, li jikkonferma t-tendenza ġenerali lejn l-abolizzjoni universali. Fl-2019, għat-tieni sena konsekuttiva, twettqu eżekuzzjonijiet f'20 pajjiż biss madwar id-dinja. Dan huwa l-aktar numru baxx fl-istorja, iżda madankollu dawn huma 20 pajjiż iżżejjed. Għaldaqstant, qed nużaw din l-okkażjoni biex nappellaw lill-Membri kollha tan-Nazzjonijiet Uniti biex jappoġġaw ir-Riżoluzzjoni dwar Moratorju fuq l-Użu tal-Piena tal-Mewt fil-75 sessjoni tal-Assemblea Ġenerali tan-NU f'Diċembru 2020. Il-Koalizzjoni Dinjija Kontra l-Piena tal-Mewt iddedikat din is-sena għad-dritt għal rappreżentanza legali effettiva. Il-ksur ta' dan id-dritt fundamentali jolqot b'mod sproporzjonat l-aktar membri vulnerabbli tas-soċjetà, li ma jistgħux iħallsu avukati b'esperjenza jew li jistgħu ma jkunux familjari mas-sistema legali. Huwa essenzjali li s-sistemi ġudizzjarji jipprovdu riżorsi għat-tħejjija ta' difiża effettiva, fosthom servizzi ta' traduzzjoni u interpretazzjoni preċiżi jekk ikun meħtieġ. Jeħtieġ li l-awturi ta' reati kriminali jinżammu responsabbli u jiġu kkastigati. Madankollu, l-esperjenza tal-pajjiżi abolizzjonisti wriet li l-piena tal-mewt la tiskoraġġixxi l-kriminalità vjolenti u lanqas tikkontribwixxi għal soċjetà aktar sikura. Għall-kuntrarju, il-qtil bħala kastig jipperpetwa ċiklu ta' vjolenza mingħajr sens. Nappellaw lil dawk l-Istati Membri tal-Kunsill tal-Ewropa li għadhom ma aderixxewx mal-Protokolli rilevanti għall-Konvenzjoni Ewropea dwar id-Drittijiet tal-Bniedem u mat-Tieni Protokoll Fakultattiv għall-Patt Internazzjonali dwar id-Drittijiet Ċivili u Politiċi, maħsubin sabiex il-piena tal-mewt tiġi abolita, biex jagħmlu dan mingħajr dewmien. Il-Kunsill tal-Ewropa u l-UE għal darb' oħra jħeġġu lill-Belarussja, l-uniku pajjiż Ewropew li għadu jwettaq eżekuzzjonijiet, biex tabolixxi l-piena tal-mewt u tingħaqad mal-maġġoranza l-kbira tan-nazzjonijiet li abbandunaw din il-prattika kiefra u inumana darba għal dejjem. Nappellaw ukoll lil dawk l-Istati osservaturi tal-Kunsill tal-Ewropa li għadhom ma abolixxewx il-piena tal-mewt biex jippromwovu dibattitu miftuħ dwar l-ostakli li qed ixekklu t-triq tagħhom lejn l-abolizzjoni tal-piena tal-mewt. Nistennew bil-ħerqa l-adozzjoni mill-Kumitat tal-Ministri tal-Kunsill tal-Ewropa tar-Rakkomandazzjoni dwar il-kummerċ ta' oġġetti użati għat-tortura u/jew trattament jew pieni krudili, inumani jew degradanti oħra - fosthom il-piena tal-mewt. Inħeġġu wkoll lill-pajjiżi kollha biex jingħaqdu mal-Alleanza Globali għal Kummerċ Liberu mit-Torturi, eżempju notevoli ta' kooperazzjoni globali kontra t-tortura u l-piena tal-mewt, u jżidu l-isforzi għall-istabbiliment ta' standards internazzjonali komuni għal kummerċ liberu mit-tortura. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, u l-Georgia jallinjaw ruħhom ma' din id-dikjarazzjoni. * Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.